Peter Skaarup (DF), 2009-03-13:
Regeringens forslag, L 124, og Dansk Folkepartis forslag, B 3, har egentlig samme indlysende sigte, ikke mindst i den situation, vi står i lige i øjeblikket, med en omsiggribende bandekriminalitet, hvor det er vigtigt at udstyre politi og domstole med så gode redskaber som muligt.
Og det er vel at mærke uden at skulle indhente en ny kendelse, sådan som reglerne er i dag, hvor man skal gå til retten, hver gang man skal aflytte en ny telefon.
Man må jo sige, at det i den tid, vi lever i nu, hvor teknologien har udviklet sig, er en gammeldags regel, som vi skal se at få lavet om på, og derfor er det også godt, at der er et bredt flertal her i Folketinget, der ønsker at gennemføre den ændring - regeringen og Dansk Folkeparti støtter det, og jeg har også hørt, at Socialdemokraterne vil være med til det, så det er godt.
Jeg er lidt mere usikker på De Radikale, Enhedslisten og SF, men vi kommer til at høre, hvor de partier står henne.
Regeringens forslag må jo i øvrigt være inspireret af det forslag, B 3, som Dansk Folkeparti har fremsat, for det blev allerede fremsat den 8. oktober sidste år, 2008, og regeringen fremsatte så et forslag den 4. februar i år.
Det er jo fint, at man lytter til det, som bliver sagt og skrevet, også i form af beslutningsforslag fra Dansk Folkepartis side.
Forskellen på de to forslag er så, at B 3 samtidig udvider aflytningstidsrummet fra 4 uger til maksimalt 8 uger ad gangen.
Samtidig vil jeg også sige, at jeg syntes det var positivt, at ministeren sagde, at hvis der ser ud til at være et ønske om, at man får udvidet den tid igen for at lette politiets arbejde, så er man villig til fra regeringens side at kigge på det, og vi vil selvfølgelig bruge udvalgsbehandlingen på at få efterprøvet, om ikke det er et ønske, som næres mange steder i de afdelinger hos politiet, der bekæmper den organiserede kriminalitet.
Man kan selvfølgelig sige, at der er tale om en mindre praktisk ting, når vi ønsker det her, og ideen er jo simpelt hen, at politiet ikke hver måned skal rende i retten for at få tilladelsen fornyet, men kun gøre det hver anden måned.
Dansk Folkeparti synes altså, at retterne har nok af også mindre sager at tage sig af - ikke mindst i øjeblikket, hvor der er store sagsbunker hos domstolene - og derfor er det udmærket, hvis politiet ikke skal overrende retten med den slags henvendelser, som der er tale om her.
Hvis aflytningen ikke er aktuel efter 5 uger, enten fordi man har fået de oplysninger, man skulle bruge for at kunne køre en sag, eller fordi det måske viser sig, at der ikke noget om snakken, så kan politiet jo bare stoppe den aflytning efter de 5 uger, og så udløber tilladelsen efter 8 uger, og så er den ikke længere.
Så set med mine øjne er det jo egentlig ikke det store problem at give politiet den mulighed for at indhente tilladelser for 8 uger ad gangen, men derfor kan vi jo alligevel godt kigge på det under udvalgsbehandlingen, for der skal jo være flertal i Folketinget for at kunne ændre den del af lovgivningen, det er der jo ingen tvivl om.
Så er der nogle, der spørger, om det her ikke giver adgang til at aflytte langt flere personer - det hørte jeg lidt en klang af hos Enhedslisten - og det svarer regeringen og andre måske at det ikke gør, men at det giver anledning til, at man kan smidiggøre de processer, der foregår i dag i forbindelse med de samme personer.
Jeg vil så godt gå skridtet videre og sige, at det måske alligevel giver adgang til, at politiet kan aflytte flere personer, og det er, fordi jeg faktisk tror, at den smidiggørelse, der er tale om her, vil gøre, at det bliver nemmere for politiet at overskue at stå for det her område.
I virkeligheden er det jo to antibureaukratiske tiltag, som vi foreslår fra Dansk Folkepartis side, som gør, at politiet måske kan tage lidt flere sager ind, end de har kunnet indtil nu.
Dertil kommer jo, at der nu kommer disse antibandeenheder, som man kan kalde dem - politiet kalder dem bandeenheder, men det er jo anti banderne - som måske får nogle flere ressourcer til at kunne stå for den her indsats.
Så måske har Enhedslisten i virkeligheden ret i, at der bliver mulighed for at nå at aflytte flere personer, og det er godt, for det gør jo så også, at man kan stresse de grupper, der begår den organiserede kriminalitet, mere, end man kan i dag.